b'\n_START_ARTICLE_\nMaroltova jelka\n_START_PARAGRAPH_\nMaroltova jelka (Abies alba - bela jelka ali navadna jelka, tudi hoja) je bila posebnost Pohorja, saj je bila najdebelej\xc5\xa1a jelka v Sloveniji. Rastla je ob Bistri\xc5\xa1kem potoku pri vasi Urh._NEWLINE_Maroltova jelka je bila visoka 43,86 m in imela obseg v prsni vi\xc5\xa1ini 605\xc2\xa0cm. V najbolj\xc5\xa1ih \xc4\x8dasih je vsebovala dobrih 42 m\xc2\xb3 lesa. Njeno starost so ocenili na 250 let. Drevo je po\xc4\x8dasi propadalo, pred desetletji zaradi napada mravelj in gliv v spodnji del debla. Neurje in strela sta kasneje odlomila del kro\xc5\xa1nje. Prelom debla je bil v letu 1991 saniran. Ob pregledu stanja v letu 1996 je bilo ugotovljeno zelo slabo stanje in sanacija ni bila ve\xc4\x8d mogo\xc4\x8da. Mrtva skorja je prekrivala dve tretjini oboda, notranjost je bila trhla. Ob pregledu leta 1999 je bilo ugotovljeno tudi slabo stanje kro\xc5\xa1nje in tako je jelka nezadr\xc5\xbeno propadala._NEWLINE_Petega septembra 2010 se je poru\xc5\xa1ila zaradi domnevno podtaknjenega po\xc5\xbeara.'